Tíz év megfeszített és szívós munkával már éppen egyenesbe jöttünk, amikor a koronajárvány megérkezett Európába, és veszélybe sodorta mindazt, amiért eddig megdolgoztunk

– kezdte hétfői bejelentését Orbán Viktor a köztévén.

„A helyzet, amiben hirtelen találtuk magunkat: igazságtalan. Igaz, hogy nem tehetünk róla, de ez nem változtat azon a tényen, hogy komoly kihívással kell szembenéznünk” – folytatta a miniszterelnök. „A helyzet igazságtalan, de ez sem ad felmentést” – tette hozzá. Orbán szerint egyszerre kell megküzdeni a járvánnyal és a gazdasági következményekkel is.

A miniszterelnök bejelentette, gazdaságvédelmi akciótervet dolgoztak ki, amelynek célja, hogy annyi munkahelyet hozzanak létre, amennyit a járvány tönkretesz. Három lépésből áll a gazdaságvédelmi akcióterv, az első ütemen már túl vagyunk, ma indul a második.

Az akcióterv három szakasza a GDP 18-20 százalékát csoportosítja át.

Módosítják az idei költségvetést, 1 százalékról idén 2,7 százalékra emelik a költségvetési hiányt.

A hétfőn induló második szakasz öt pillérből áll:

Munkahelymegőrzés: a rövidített munkavégzés esetén készen állnak arra, hogy átvállalják a munkaadóktól a bérköltségek egy részét. Ez Orbán szerint ez „a bértámogatás egy speciális magyar formája lesz”. Munkahelyteremtés: 450 milliárd forint értékben beruházásokat támogatnak. Kiemelt ágazatokat fognak támogatni, olyan ágazatokat, amelyeket újra kell indítani: turizmus, építőipar, film- és kreatívipar, mezőgazdaság, egészségipar, élelmiszeripar, építőipar, logisztika, közlekedés. Vállalatok finanszírozása: kamat- és garanciatámogatott hiteleket biztosítanak magyar vállalkozásoknak több mint 2000 milliárd forint értékben. Család- és nyugdíjasvédelem: négy részletben visszaépítik a 13. havi nyugdíjat. 2021 februárjában a januári nyugdíjon felül a nyugdíjasok egyheti nyugdíjat fognak kapni. Ez történik majd 2022-ben, 2023-ban és 2024-ben is. „Most persze a munkahelyeket kell menteni, de nem feledkezhetünk el a nyugdíjasokról sem” – tette hozzá.

„Nehéz időket élünk, de láthatják, egyetlen magyar sincs egyedül. Sikerülni fog, ha vigyázunk egymásra” – mondta Orbán.

A teljes bejelentés itt nézhető vissza: